El Centre Cívic acull l'exposició gràfica ‘Refugi il·lustrat: entre el taüt i la maleta’
28 de novembre 2018

![](/media/kcddcz4b/29_c_exposiciongraficarefugi_01.jpg)  
  

El Centre Cívic, Antic Sanatori, del Port de Sagunt acollirà del 3 al 28 de desembre l'exposició gràfica '_Refugi il·lustrat: entre el taüt i la maleta_', una campanya gràfica organitzada per la Associació Professional d'Il·lustradors de València (APIV), en col·laboració amb l'Ajuntament de Sagunt, a través de la regidoria de Cooperació Internacional, i la Generalitat Valenciana, dins de la seua campanya institucional de promoció del valencià 'Sempre teua. La teua llengua'. La mostra, que és gratuïta, pretén remoure consciències posant el focus en la “crisi dels refugiats”.

  

El regidor de Coperació Internacional, Guillermo Sampedro ha declarat: “**portem esta exposició a Sagunt amb l'objectiu de moure consciències i de denunciar la situació d'oblit que patixen els milers de refugiats que han d'escapar de les guerres i de la violació sistemàtica dels drets humans. És una mostra molt potent dels millors il·lustradors del panorama espanyol que arrepleguen el drama de l'èxode humà d’allo que s’anomena “crisi dels refugiats” i que tracta de donar visibilitat a estes persones i a la situació en què es troben, denunciant l'incompliment dels acords per part dels països d'una Unió Europea sorda davant les cridades d'auxili i que blinda les seues fronteres de forma vergonyosa**”.

  

Així, APIV ha impulsat una campanya gràfica oberta en suport de les persones migrants, víctimes de la denominada “crisi dels refugiats” i la inoperància dels països europeus.

  

Esta és una campanya que ha anat creixent gràcies a les aportacions altruistes deles i dels més de 270 il·lustradores i il·lustradors que han participat des de diversos països com Síria, Rússia, Itàlia, França, Irlanda, Mèxic, Xile, l’Argentina o Espanya. Entre totes estes imatges s'han seleccionat 150, que formaran part de l'exposició.

  

Així mateix, entre els i les il·lustradors i il·lustradores que hui participen hi ha alguns premis nacionals d'il·lustració i de còmic, com Andrés Rábago El Roto, Isidro Ferrer o Ajubel; autors consolidats, com Paco Giménez, Javier Velasco, Judas Arrieta o Malota; i emergents, com Julia Cejas, Núria Tamarit, Cachetejack, Negrescolor o Sonia Pulido.

  

*   [](http://www.facebook.com/sharer.php?u=https://aytosagunto.es/va/actualitat/el-centre-cívic-acull-l-exposició-gràfica-refugi-il-lustrat-entre-el-taüt-i-la-maleta/ "Facebook")
*   [](http://twitter.com/share?url=https://aytosagunto.es/va/actualitat/el-centre-cívic-acull-l-exposició-gràfica-refugi-il-lustrat-entre-el-taüt-i-la-maleta/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-centre-cívic-acull-l-exposició-gràfica-refugi-il-lustrat-entre-el-taüt-i-la-maleta/ "Linked In")
*   [](mailto:?body=https://aytosagunto.es/va/actualitat/el-centre-cívic-acull-l-exposició-gràfica-refugi-il-lustrat-entre-el-taüt-i-la-maleta/)